Mārkalne
Mārkalne ir ciems Alūksnes novada Mārkalnes pagastā, pagasta centrs. Izvietojies pagasta dienviddaļā autoceļu V390 (Kolberģis-Ponkuļi, daļēji asfaltēts) un V391 (Mārkalne-Auguri, grants seguma) krustojumā 14 km no novada centra Alūksnes un 220 km no Rīgas. Divreiz dienā iet autobuss uz Alūksni (2024). Mārkalnē atrodas pagasta pārvalde, tautas nams, bibliotēka, feldšerpunkts, brīvdabas estrāde, veikals, novietots Saules pulkstenis. No 1868. līdz 2016. gadam Mārkalnē darbojās pamatskola. Ciema apbūve ir skraja, kā rezultātā tā aizņemtā teritorija ir plaša, iekļaujot lielas lauksaimniecības un meža platības. Ciema ūdensapgādes sistēma no 65 m dziļa artēziskā urbuma ar ūdenstorni izbūvēta 1970. gados un ir novecojusi, ar biežām noplūdēm. Tā apgādā 95% ciema iedzīvotāju, bet, tāpat kā ūdenim no ciema akām, Mārkalnes ūdensvada ūdenim raksturīgs paaugstināts dzelzs saturs un duļķainība. 2010. gados paredzēja izstrādāt projektu stāvokļa uzlabošanai. Notekūdeņu attīrīšanas iekārtas "Pumpjos" būvētas 1984. gadā, novada notekūdeņus uz Alūksnes ezeru un arī vairs neatbilst mūsdienu prasībām. Arī šo sistēmu paredzēts uzlabot.